KIRJALLINEN KYSYMYS E-1858/97 esittäjä(t): Roberta Angelilli (NI) - komissiolle (30. toukokuuta 1997)

Aihe: Alitalia oy:n ja taksipalveluista vastaavan yhteisyritys ¨3570:n¨ välinen sopimus

Alitalia-lentoyhtiön Fiumicinon lentoaseman hallinnollinen virasto näyttää tehneen ¨3570:ksi¨ kutsutun taksipalveluyrityksen kanssa sopimuksen matkustajien kuljettamiseksi asuinpaikalta Leonardo da Vinci di Fiumicinon lentoasemalle.

Palvelun kokonaissumma alueella on noin 1,5 miljardia liiraa vuodessa. Summa ylittää ainakin 30 prosentilla kustannukset, jotka olisivat aiheutuneet siitä, että sama tehtävä olisi annettu autonvuokrausyritykselle niin, että kuljettaja kuuluisi palvelun hintaan.

Kuitenkin taksipalveluista vastaavan yhteisyrityksen. olisi tarjottava palveluita asiakaskunnalle, jota ei eriytetä, kun taas tietylle asiakaskunnalle suunnatut palvelut, kuten määrätyn lentoyhtiön matkustajat, varataan vuokrausyritykselle niin, että kuljettaja kuuluu palvelun hintaan.

Alitalia ei järjestänyt tarjouskilpailua kyseisen palvelun tarjoamiseksi, se esti muilta alalla toimivilta yrityksiltä mahdollisuuden tehdä omia tarjouksiaan ja se myös varasi itselleen mahdollisuuden valita taloudelliselta kannalta edullisimmat tarjoukset.

Komissiota pyydetään selvittämään, onko Alitalia oy tällaista palvelua tarjotessaan noudattanut täysin yhteisön lainsäädäntöä kilpailun turvaamisen ja palveluiden tarjoamisen osalta, kun otetaan huomioon se, että 90 prosenttia Alitalian pääomasta on IRI:n julkisessa omistuksessa.

Jos yhteisön lainsäädäntöä ei ole noudatettu, niin aikooko komissio ryhtyä menettelyihin yhteisön oikeuden palauttamiseksi?

Komission jäsenen Mario Montin komission puolesta antama yhteinen vastaus kirjallisiin kysymyksiin E-1858/97 ja E-1859/97 (11. heinäkuuta 1997)

Vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/38/ETY 2 artiklan 2 kohdan b alakohdan ii alakohdan mukaan ((EYVL L 199, 9.8.1993. )) direktiiviä sovelletaan hankintayksiköihin, jotka toiminnassaan hyödyntävät maantieteellistä aluetta lentokenttien, meri- tai sisävesisatamien taikka muiden tilojen saattamiseksi lento-, meri- tai sisävesiliikenteen harjoittajien saataville.

Direktiivin johdanto-osan 18 kappaleessa säädetään lisäksi, että erityisesti 2 artiklassa määriteltyyn direktiivin soveltamisalaan eivät kuulu julkisia lentoliikennepalveluja tarjoavat yksiköt.

Komission hallussa olevien tietojen mukaan Fiumicinon lentokenttää hoitaa Aeroporti di Roma S.p.A. eikä l'Ufficio amministrazione scalo aeroporto di Fiumicino de l'Alitalia S.p.A.

Koska arvoisa parlamentin jäsen ei ole toimittanut lisätietoja, komissio katsoo, että sopimuksen tehnyt, yllä mainittu Alitalian hallinnollinen toimisto ei ole sellainen yksikkö, johon sovelletaan direktiiviä 93/38/ETY.

Alitalia S.p.A. ei ole myöskään julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY ((EYVL L 209, 24.7.1992. )) mukainen julkisoikeudellinen laitos. Mainitun direktiivin 1 artiklan b kohdan mukaan julkisoikeudellisen laitoksen on oltava laitos, joka on nimenomaisesti perustettu tyydyttämään yleisen edun mukaisia tarpeita, ja joka ei harjoita teollista tai kaupallista toimintaa, mikä luonnehdinta ei sovellu Alitalia S.p.A:han.

Komissio katsoo tämän vuoksi, että Alitalian ja ¨3570¨-taksiosuuskunnan sekä Alitalian ja RAMP:n välinen sopimus ei kuulu direktiivien 93/38/ETY ja 92/50/ETY soveltamisalaan.